ফিরে আসছে পুরনো জুটি! সঞ্জয় দত্ত এবং মহেশ মঞ্জরেকর আবার একসঙ্গে কাজ করতে চলেছেন। এর আগে তাঁরা বেশ কয়েকবার একসঙ্গে কাজ করেছেন। সম্প্রতি সঞ্জয়ের জন্মদিনে প্রযোজক সন্দীপ সিংহ এবং ওমঙ্গ কুমার ঘোষণা করেন, তাঁদের পরবর্তী ছবিতে সঞ্জয় থাকবেন প্রধান চরিত্রে। আর ছবির পরিচালনার দায়িত্বে থাকছেন মহেশ। মরাঠি ছবি ‘দে ধাক্কা’র হিন্দি রিমেক এই নতুন ছবি। আগামী বছরের প্রথম দিকেই কাজ শুরু হবে বলে জানিয়েছেন মহেশ। তাঁর কথায়, ‘‘অনেকদিন পরে সঞ্জয়ের সঙ্গে দেখা হল। ও এখনও অনেকটাই ফিট। একটু অন্য রকম বিষয়ের উপর কাজ করতে চাইছিলাম ওর সঙ্গে। ‘দে ধাক্কা’ সেক্ষেত্রে একদম সঠিক নির্বাচন।’’

উল্টোপাল্টা
বলিউডের অভিনেত্রীদের নিয়ে কুরুচিকর মন্তব্য করায় এবার কামাল আর খানের বিরুদ্ধে এফ আই আর দায়ের করা হল। খারাপ মন্তব্য করার সঙ্গে সোশ্যাল মিডিয়ায় নায়িকাদের কিছু অস্বস্তিকর ছবিও পোস্ট করেছিলেন তিনি। তাতেই চটেছেন বলিউডের তারকারা। এত কিছুর পরও কামাল কিন্তু চুপ থাকেননি। আবারও বলিউডের ব্যাপারে ক্রমাগত খারাপ ভাষায় সমালোচনা করে গিয়েছেন টুইটারে। এমনকী, হালকা চালে হুমকি দিতেও ছাড়েননি কামাল।